《扑满分韵得复字》
清代·戈涢

空其中，硕其腹，以瓦为之代箧椟。上开狭孔容一钱，鬻向儿曹作私蓄。

入窍虽易出窍难，抱持把玩从翻覆。不劳费扃钥，不须防厮仆。

但嗟器易盈，满便遭敲扑。锵然一掷落纷纷，青蚨遍地如撒菽。

黄童快意白叟笑，终岁积来不盈掬。金穴底深深，铜山高矗矗。

既足遗子孙，兼之瞻亲族。戋戋能几何，曾不给饘粥。

小儿作计良足嗤，壮夫谋生虑宜熟。我曾四方事奔走，蝇头也共人逐逐。

囊漏宁余润笔资，舌耕讵有逢年福。当时误信太白言，千金散尽还来复。

人生由命匪由他，韩子至论今方服。枉羡金满籯，空买愁千斛。

宁甘壁立贫，不效穷途哭。万卷从来敌百城，且收残编充败簏。

作者简介：戈涢，字仲坊，号南村，献县人。乾隆庚子举人，有《追逋集》。